CELEX: 32015D0200
Language: et
Date: 2015-01-26 00:00:00
Title: Nõukogu rakendusotsus (EL) 2015/200, 26. jaanuar 2015 , millega muudetakse Sri Lanka osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

10.2.2015   
               
               
                  ET
               
               
                  Euroopa Liidu Teataja
               
               
                  L 33/15
               
            
         NÕUKOGU RAKENDUSOTSUS (EL) 2015/200,
         26. jaanuar 2015,
         millega muudetakse Sri Lanka osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999, (1) eriti selle artiklit 33,
         võttes arvesse Euroopa Komisjoni ettepanekut
         ning arvestades järgmist:
         1.   SISSEJUHATUS
         
                     (1)
                  
                  
                     Määrusega (EÜ) nr 1005/2008 on kehtestatud liidu süsteem ebaseadusliku, teatamata ja reguleerimata (ETR) kalapüügi vältimiseks, ärahoidmiseks ja lõpetamiseks.
                  
               
                     (2)
                  
                  
                     Määruse (EÜ) nr 1005/2008 VI peatükis on sätestatud koostööd mittetegevate kolmandate riikide kindlaksmääramise, sellise riigina kindlaks määratud kolmandatele riikidele suunatud demaršide, selliste kolmandate riikide nimekirja koostamise ja avalikustamise, selliste kolmandate riikide nimekirjast kustutamise ning erakorraliste meetmete menetlus.
                  
               
                     (3)
                  
                  
                     Kooskõlas määruse (EÜ) nr 1005/2008 artikliga 32 teavitas komisjon 15. novembri 2012. aasta otsusega (2) kaheksat riiki sellest, et nad võidakse kindlaks määrata riigina, keda komisjon käsitab koostööd mittetegeva kolmanda riigina.
                  
               
                     (4)
                  
                  
                     Komisjon esitas 15. novembri 2012. aasta otsuses sellise kindlaksmääramise aluseks olevad olulised faktid ja kaalutlused.
                  
               
                     (5)
                  
                  
                     Samuti teatas komisjon 15. novembril 2012 neile kaheksale riigile eraldi kirjades, et peab võimalikuks nende riikide kindlaksmääramist koostööd mittetegeva kolmanda riigina.
                  
               
                     (6)
                  
                  
                     Kõnealustes kirjades märkis komisjon, et selleks, et neid riike ei määrataks kindlaks koostööd mittetegeva kolmanda riigina ja neid ei soovitataks kanda selliste riikide nimekirja vastavalt määruse (EÜ) nr 1005/2008 artiklitele 31 ja 33, kutsutakse neid üles koostama tihedas koostöös komisjoniga tegevuskava 15. novembri 2012. aasta otsuses esitatud puudujääkide kõrvaldamiseks.
                  
               
                     (7)
                  
                  
                     Komisjon kutsus kaheksat asjaomast riiki üles i) võtma kõik vajalikud meetmed komisjoni soovitatud tegevuskavas sisalduvate meetmete rakendamiseks; ii) hindama komisjoni soovitatud tegevuskavas sisalduvate meetmete rakendamist ning iii) saatma komisjonile iga kuue kuu järel üksikasjalikud aruanded, milles on hinnatud kõigi meetmete rakendamist muu hulgas selle poolest, kui tõhusalt nad aitavad igaüks eraldi ja/või kõik koos tagada kõigile nõuetele vastava kalanduskontrollisüsteemi.
                  
               
                     (8)
                  
                  
                     Asjaomasele kaheksale riigile anti võimalus kirjalikult reageerida 15. novembri 2012. aasta otsuses sõnaselgelt väljendatud probleemidele ja muule asjakohasele teabele ning esitada tõendid, et lükata ümber kõnealuses otsuses esitatud faktid või neid täiendada või võtta vajaduse korral vastu tegevuskava olukorra heastamiseks ja vastavad meetmed. Nimetatud kaheksale riigile tagati õigus küsida ja esitada lisateavet.
                  
               
                     (9)
                  
                  
                     Komisjon alustas 15. novembril 2012 asjaomase kaheksa riigiga dialoogi ja märkis, et tema arvates piisab põhimõtteliselt kuuekuusest ajavahemikust kokkuleppele jõudmiseks.
                  
               
                     (10)
                  
                  
                     Komisjon jätkas kogu tema arvates vajaliku teabe kogumist ja kontrollimist. 15. novembri 2012. aasta otsuse tulemusel kõnealuselt kaheksalt riigilt saadud suulisi ja kirjalikke märkusi kaaluti ja võeti arvesse. Neid kaheksat riiki hoiti komisjoni kaalutlustega suuliselt või kirjalikult kursis.
                  
               
                     (11)
                  
                  
                     24. märtsil 2014 võeti vastu nõukogu rakendusotsus 2014/170/EL (3). 15. novembri 2012. aasta otsuses käsitletud kaheksast riigist kolm kanti koostööd mittetegevate kolmandate riikide nimekirja, sest vaatamata mõningate meetmete võtmisele ei täitnud nad ikka veel rahvusvahelisest õigusest tulenevaid kohustusi võtta lipu- või rannikuäärse riigina meetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (12)
                  
                  
                     Komisjon määras rakendusotsusega 2014/715/EL (4) Sri Lanka Demokraatliku Sotsialistliku Vabariigi („Sri Lanka”) kindlaks ETR-kalapüügi vastases võitluses koostööd mittetegeva kolmanda riigina. Komisjon esitas kooskõlas määrusega (EÜ) nr 1005/2008 põhjused, mille tõttu ta leidis, et Sri Lanka ei täida lipu-, sadama-, rannikuäärse või tururiigina talle rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
                  
               
                     (13)
                  
                  
                     Käesolev otsus, millega kantakse Sri Lanka ETR-kalapüügi vastases võitluses koostööd mittetegevate kolmandate riikide nimekirja, tuleks seega vastu võtta määruse (EÜ) nr 1005/2008 rakendamise raames lähtuvalt uurimisest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. Käesolev otsus põhineb kõnealusel uurimisel ja dialoogil, sh toimunud kirjavahetusel ja kohtumistel, samuti 15. novembri 2012. aasta otsusel ja rakendusotsusel 2014/715/EL. Nimetatud kirjavahetuse ja kohtumiste ning õigusaktide põhjus on sama, mis käesoleval otsusel. Käesolev otsus, millega kantakse Sri Lanka ETR-kalapüügi vastases võitluses koostööd mittetegevate kolmandate riikide nimekirja, peaks kaasa tooma määruse (EÜ) nr 1005/2008 artiklis 38 sätestatud tagajärjed.
                  
               
                     (14)
                  
                  
                     Kui võetakse vastu käesolev otsus Sri Lanka kandmise kohta koostööd mittetegevate kolmandate riikide nimekirja kooskõlas määruse (EÜ) nr 1005/2008 artikliga 33, ei ole rakendusotsus 2014/715/EL, millega Sri Lanka määrati kindlaks koostööd mittetegeva kolmanda riigina, enam asjakohane.
                  
               
                     (15)
                  
                  
                     Määruse (EÜ) nr 1005/2008 artikli 34 lõike 1 kohaselt teeb nõukogu komisjoni ettepaneku põhjal kvalifitseeritud häälteenamusega otsuse kustutada kolmas riik koostööd mittetegevate kolmandate riikide nimekirjast, kui asjaomane riik tõendab, et tema nimekirja kandmise tinginud olukord on lahendatud. Nimekirjast kustutamise otsuse tegemisel võetakse arvesse ka seda, kas asjaomased kindlaks määratud kolmandad riigid on võtnud konkreetseid meetmeid, millega suudetakse saavutada olukorra püsiv paranemine.
                  
               2.   SRI LANKA SUHTES KOHALDATUD MENETLUS
         
                     (16)
                  
                  
                     Komisjon teatas määruse (EÜ) nr 1005/2008 artikli 32 kohaselt Sri Lankale 15. novembri 2012. aasta otsusega, et ta peab võimalikuks Sri Lanka kindlaksmääramist koostööd mittetegeva kolmanda riigina, ning kutsus Sri Lankat üles kehtestama tihedas koostöös komisjoni talitustega tegevuskava 15. novembri 2012. aasta otsuses esitatud puudujääkide kõrvaldamiseks. Sri Lanka esitas 2012. aasta detsembrist 2014. aasta juunini oma seisukohad kirjalikult ja kohtus komisjoniga asjakohaste punktide arutamiseks. Komisjon esitas Sri Lankale kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. 15. novembri 2012. aasta otsuse tulemusel Sri Lankalt saadud suulisi ja kirjalikke märkusi kaaluti ja võeti arvesse ning Sri Lankat hoiti komisjoni kaalutlustega suuliselt või kirjalikult kursis. Komisjon leidis, et Sri Lanka ei ole 15. novembri 2012. aasta otsuses kirjeldatud probleeme ja puudujääke piisavalt kõrvaldanud. Lisaks järeldas komisjon, et tegevuskavas soovitatud meetmeid ei ole täielikult rakendatud.
                  
               3.   SRI LANKA KINDLAKSMÄÄRAMINE KOOSTÖÖD MITTETEGEVA KOLMANDA RIIGINA
         
                     (17)
                  
                  
                     Komisjon analüüsis 15. novembri 2012. aasta otsuses Sri Lanka ülesandeid ja hindas, kuidas Sri Lanka täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse määruse (EÜ) nr 1005/2008 artikli 31 lõigetes 4–7 loetletud parameetreid.
                  
               
                     (18)
                  
                  
                     Komisjon hindas kohustuste täitmist Sri Lanka poolt, võttes arvesse 15. novembri 2012. aasta otsuses esitatud järeldusi, Sri Lankalt saadud asjakohast teavet, soovitatud tegevuskava ning olukorra heastamiseks võetud meetmeid.
                  
               
                     (19)
                  
                  
                     Peamised puudujäägid, mille komisjon soovitatud tegevuskavas kindlaks oli määranud, olid seotud mitme puudusega rahvusvahelisest õigusest tulenevate kohustuste täitmisel, eelkõige suutmatusega võtta vastu piisav õigusraamistik, piisava ja tõhusa seiresüsteemi, vaatluskava ja heidutava karistussüsteemi puudumisega ning püügisertifitseerimissüsteemi rakendamisega nõuetele mittevastavalt. Muud kindlakstehtud puudused on üldisemalt seotud rahvusvaheliste kohustuste, sh piirkondlike kalavarude majandamise organisatsioonide soovituste ja resolutsioonide ning rahvusvahelise õiguse kohaste laeva registreerimise tingimuste täitmisega. Samuti leiti, et ei järgita asjakohaste organite, nagu ÜRO ETR-kalapüügi vastase rahvusvahelise tegevuskava soovitusi ja resolutsioone. Mittesiduvate soovituste ja resolutsioonide järgimata jätmist on siiski arvesse võetud vaid toetavate tõenditena ja see ei ole koostööd mittetegeva riigina kindlaksmääramise alus.
                  
               
                     (20)
                  
                  
                     Komisjon määras rakendusotsusega 2014/715/EL Sri Lanka kindlaks koostööd mittetegeva kolmanda riigina vastavalt määrusele (EÜ) nr 1005/2008.
                  
               
                     (21)
                  
                  
                     Sri Lankas kui arenguriigis esineda võivate piirangute kohta on märgitud, et Sri Lanka üldine arengutase ei piira Sri Lanka kalanduse arengut ega üldist tulemuslikkust.
                  
               
                     (22)
                  
                  
                     15. novembri 2012. aasta otsust ja rakendusotsust 2014/715/EL ning komisjoni poolt Sri Lankaga peetud dialoogi ja selle tulemusi arvesse võttes võib järeldada, et Sri Lanka poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 94, 117 ja 118 ning ÜRO mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete rakenduskokkuleppe artiklite 18, 19 ja 20 täitmiseks.
                  
               
                     (23)
                  
                  
                     Seega ei ole Sri Lanka lipuriigina täitnud rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
                  
               4.   KOOSTÖÖD MITTETEGEVATE KOLMANDATE RIIKIDE NIMEKIRJA KEHTESTAMINE
         
                     (24)
                  
                  
                     Sri Lanka kohta tehtud järeldusi arvesse võttes tuleks see riik kanda kooskõlas määruse (EÜ) nr 1005/2008 artikliga 33 koostööd mittetegevate kolmandate riikide nimekirja, mis kehtestati rakendusotsusega 2014/170/EL, mida on muudetud nõukogu rakendusotsusega 2014/914/EL (5). Rakendusotsust 2014/170/EL tuleks seega vastavalt muuta.
                  
               
                     (25)
                  
                  
                     Meetmed, mida tuleks võtta Sri Lanka suhtes, on loetletud määruse (EÜ) nr 1005/2008 artiklis 38. Impordikeeld hõlmab kõiki määruse (EÜ) nr 1005/2008 artikli 2 lõikes 8 määratletud kalavarusid ja -liike, sest koostööd mittetegeva kolmanda riigina kindlaks määramise põhjus ei ole see, et puuduvad teatavat varu või liiki mõjutava ETR-kalapüügiga seotud asjakohased meetmed.
                  
               
                     (26)
                  
                  
                     Märgitakse, et muu hulgas kahandab ETR-kalapüük kalavarusid, hävitab mereelupaiku, õõnestab mereressursside kaitset ja säästvat kasutamist, moondab konkurentsi, ohustab toiduga kindlustatust, asetab ausad kalurid ebaõiglasesse olukorda ja nõrgendab rannikuasumeid. ETR-kalapüügiga seotud probleemide ulatust arvestades peab liit vajalikuks võtta kiiresti meetmeid Sri Lanka kui koostööd mittetegeva kolmanda riigi suhtes. Eelnevat arvestades peaks käesolev otsus jõustuma järgmisel päeval pärast selle avaldamist Euroopa Liidu Teatajas.
                  
               
                     (27)
                  
                  
                     Kui Sri Lanka tõendab, et tema nimekirja kandmise tinginud olukord on lahendatud, teeb nõukogu komisjoni ettepaneku põhjal kvalifitseeritud häälteenamusega otsuse kustutada Sri Lanka koostööd mittetegevate kolmandate riikide nimekirjast kooskõlas määruse (EÜ) nr 1005/2008 artikli 34 lõikega 1. Nimekirjast kustutamise otsuse tegemisel tuleks võtta arvesse ka seda, kas Sri Lanka on võtnud konkreetseid meetmeid, millega suudetakse saavutada olukorra püsiv paranemine,
                  
               ON VASTU VÕTNUD KÄESOLEVA OTSUSE:
         
            Artikkel 1
            Sri Lanka Demokraatlik Sotsialistlik Vabariik kantakse rakendusotsuse 2014/170/EL lisasse.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 26. jaanuar 2015
            
               
                  Nõukogu nimel
               
               
                  eesistuja
               
               J. DŪKLAVS
            
         
         
            (1)  ELT L 286, 29.10.2008, lk 1.
         
            (2)  Komisjoni 15. novembri 2012. aasta otsus, millega teatatakse kolmandatest riikidest, kelle puhul komisjon leiab, et vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, võidakse see riik liigitada koostööd mittetegevaks kolmandaks riigiks (ELT C 354, 17.11.2012, lk 1).
         
            (3)  Nõukogu 24. märtsi 2014. aasta rakendusotsus 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 91, 27.3.2014, lk 43).
         
            (4)  Komisjoni 14. oktoobri 2014. aasta rakendusotsus 2014/715/EL, millega määratakse kindlaks üks kolmas riik, keda komisjon peab koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 297, 15.10.2014, lk 13).
         
            (5)  Nõukogu 15. detsembri 2014. aasta rakendusotsus 2014/914/EL, millega muudetakse Belize'i osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ELT L 360, 17.12.2014, lk 53).